钦定古今图书集成/明伦汇编/官常典/第318卷 > 李腾芳
## 钦定古今图书集成/明伦汇编/官常典/第318卷 > 李腾芳

按《明外史》本传：“‘腾芳，字子实，湘潭人。万历二十年进
士。改庶吉士。好学，负才名。三王并封旨下，腾芳为书
诣朝房，投大学士王锡爵，略言：公欲暂承上意，巧借
封王，转作册立。然恐王封既定，大典愈迟。他日公去
而事坏，罪公始谋，何辞以解？此不独宗社忧，亦公子
孙祸也’。锡爵读未竟，遽牵衣命坐，曰：‘诸人詈我，我何
以自明？如子言，我受教。但我每疏必亲书，谓子孙祸，
何也’？”腾芳曰：“外廷正以公手书密揭，无由知其详。公
反欲藉以自解，异日能使天子出公手书，传示天下
乎？”锡爵怃然泪下，明日遂反，并封之诏。朝鲜复用兵，
腾芳为检讨，上《安攘八策》，迁左谕德。腾芳与昆山顾
天峻善，天峻险诐无行，为世所指名，被劾去，腾芳亦
投劾归，时有“顾党”、“李党”之目。诏论朝士擅去者罪，贬
腾芳太常博士。三十九年京察，复以浮躁谪江西都
司理问。稍迁行人司正，历太常少卿，掌司业事。光宗
立，擢少詹事，署南京翰林院。旋拜礼部右侍郎，教习
庶吉士。御史王安舜劾腾芳骤迁，腾芳辞位。熹宗不
许，竟以省母归。天启初，以故官协理詹事府，寻改吏
部左侍郎。丁内艰，加礼部尚书以归。魏忠贤恶腾芳
与杨涟同乡，御史王际逵因论“腾芳被察骤起，丁忧
进官，皆非制”，忠贤遂矫旨削夺。崇祯初，再以尚书协
理詹事府。京师戒严，条画守御，多称旨。代何如宠掌
部事。卒官。赠太子太保。